钦定古今图书集成/明伦汇编/官常典/第321卷 > 程信
## 钦定古今图书集成/明伦汇编/官常典/第321卷 > 程信

按《明外史》本传：“信字彦实，休宁人。其先洪武中谪戍
河间，因家焉。信举正统七年进士，授吏科给事中。景
帝嗣位，荐起薛瑄等三人。也先犯京师，信与王通、杨
善同督军守御，上兵备五事。景泰元年，奉使四川还，
请赈畿辅饥民，复河间学官生徒因用兵罢遣者，皆
报可。进右给事中。以天变上《中兴固本十事》，请帝敦”
孝友之实，以答天心。出为山东右参政，督饷辽东。巡
抚寇深奏：盗粮一石以上者死。又置新斛，视旧加大。
属信钩考，信立碎之，曰：“奈何纳人于死？”深由是不悦。
寻以忧去。起故官，莅四川，理松潘饷。偕侍郎罗绮破
黑虎诸寨。天顺初，录景泰间进言者。信时入贺，特擢
太仆卿。京卫马多耗，信定期征之。三营大将石亨、孙
镗、曹钦等庇诸武臣，言于帝，请改隶兵部。信言：“高皇
帝令太仆马数勿令人知。若改隶兵部，马登耗，太仆
不得闻。脱有警而马不给，谁任其咎？”事乃止。明年改
左佥都御史，巡抚辽东。佥事胡鼎发都指挥夏霖四
十罪，信以闻，下霖锦衣狱。门达言信不当代奏，帝责
令陈状。信疏辨。而寇深。方掌都察院，修前郤，遂劾信
不输罪，征下诏狱，谪降南京太仆少卿。五年召为刑
部右侍郎，母忧归。成化元年起复兵部，寻转左。四川
戎县山都掌蛮数叛，陷合江等九县。廷议发大军讨
之。以襄城伯李瑾充总兵官，太监刘恒为监督，而进
信尚书，提督军务。抵永宁，分道进，所向克捷。又讨平
九姓土獠，积年巨寇皆尽。帝悦，降玺书嘉劳，语详《瑾
传》。录功，进兼大理寺卿，与白圭同莅兵部。言官劾信
上首功不实，四疏乞休，不许。信欲有为，阻于圭不得
逞。六年春旱，应诏言兵事宜更张者四，兵弊宜申理
者五。语多侵圭，圭奏寝之。改南京兵部参赞机务。应
城伯孙继先有罪，下信等治。继先坐免，党与皆遣戍。
八年星变，与文武大臣合疏陈十馀事。帝多采纳。惟
请召还给事王徽等，罢不行。十一年致仕，卒。赠太子
少保，谥襄毅。信强愎好胜，所至与人忤。然有才力，识
大体。征南蛮时，许便宜从事。迄班师，未尝擅赏。戮一
人曰：“刑赏，人主大柄，不得已而假之人。若幸而事集，
辄自专，非人臣谊。在南京”，守备臣欲预钱谷讼狱事。
信曰：“守备重臣，所以谨非常。若此，乃有司职也。”子敏
政，见《文苑传》。